Waterspaar by die skoolDeur Lindie Strydom Ons skole is lankal nie meer suiwer akademiese instellings nie. Hulle funksioneer soos gemeenskapsentrums, wat intree vir allerhande leemtes in ons gemeenskappe en gesinne. Skole is ŉ veilige toevlug en hawe, waar almal in ŉ eenvormige uniform bymekaar kom sonder dat enigeen hoef te weet of jy vanaand in ŉ wendy-huis, karavaan of dubbelverdiepinghuis slaap. Waar ŉ predikant 52 Sondae in ŉ jaar die Woord met ŉ getroue kerkganger kan deel, het onderwysers 200 keer per jaar geleentheid om die Woord te leef as voorbeeld vir ons kinders. Hulle raak betrokke by elke fasset van ons kinders se opvoeding en verander die wêreld ver bo verwagting óf die vergoeding vir hul tyd en moeite. Tydens GROOTfm 90.5 se #HOOPstoot vir Helpende Hand se tassieprojek, het ŉ onderwyseres van Laerskool Rachel de Beer verduidelik die tekort aan skryfbehoeftes by behoeftige kinders raak nie net haar opvoedingstaak nie, dit raak ook haar sak. My nuutste voorbeeld van inspirerende onderwys is ŉ gewone graad 3-juffrou van Laerskool Louis Leipoldt, Anita Dique. Sy het met haar klas begin gesels oor waterbesparing en die kinders aangemoedig om ŉ 2 liter bottel bad-, stort of reënwater saam te bring skool toe om onder meer vir die toilette te gebruik. Op 24 Oktober het hulle “Operasie Gryswater” met 22 liter water begin. My tuisondderrig in waterbesparing het ook daardie dag ingeskop met ons dogtertjie, Nina, wat ons tuis kom leer: “Het mamma geweet ŉ toilet gebruik tussen vyf en agt liter water om te spoel?” Binne ŉ week het die daaglikse bydraes gegroei tot 200 liter per dag, behalwe die 50 liter reënwater wat hulle by die skool se geute opgevang het. Teen 2 November het die geinspireerde kinders die skool reeds 5000 liter water gespaar! En glo my, hierdie projekkie steel geensins van die belangrike wiskunde-leertyd nie, want die som van hoeveel water hulle spaar word elke oggend opgewonde uitgewerk op die swartbord in die klas! Mamma word ook ingespan om Nina te help dra aan haar 20 twee liter bottels water en ek moet fyn trap op ons grasprek, waar sy elke Tupperbak in die huis uitgepak het vir moontlike reënwater wat sy kan opvang! Wie weet of die volgende minister van omgewingsake nie dalk in Juffrou Anita se klas gebore word terwyl sy haar passie met jong kinders deel nie! Soveel passie vir die saak dat hierdie roeping-gedrewe onderwyseres nou vir haar eie verjaarsdag geld insamel om vir die skool ŉ JoJo tenk te koop! Klop gerus aan by jou naaste skool (en dan sommer met ŉ 2 liter water onder jou kieliebak) en hoor hoe jy hierdie sentrum kan help met ŉ veel groter roeping wat eintlik nooit deel was van hul taak nie. Ek eer ons onderwyser vir elke dag se ekstra myle en wil graag saam met elke “gemeenskapsentrum” (skool) en “gemeenskap(wonder)werker” (onderwysers) in die toekoms van ons land belê!